Kodiranje autobiografskih epizoda za teme uticaja (agency) i bliskosti (communion)

Prema: Dan McAdams

David Bakan je uveo koncepte agency i communion. Te termine je uzeo kao pogodne da okarakterišu, prema njegovom shvatanju, dva fundamentalna modaliteta u postojanju živih bića: uticaj ili moć (agency) za egzistenciju organizma kao individue, i bliskost ili zajedništvo (communion) za učešće individue u nekom većem organizmu čiji je ona deo. Agency – uticaj se manifestuje kao samozaštita, samopotvrđivanje i samoekspanzija, a communion – bliskost u osećanju da je individua u jedinstvu sa drugim organizmima. 
Ova dva koncepta se smatraju važnim kao teme u ličnim narativima. Razvijen je sistem kodiranja da bi se ustanovio značaj uticaja i bliskosti u izveštajima o različitim životnim epizodama. Tu je jedinica skorovanja sama epizoda. Svaka epizoda se kodira za prisustvo (1) ili odsustvo (0) jedne od osam tema – četiri za uticaj i četiri za bliskost. Ukupan skor za uticaj je 4 za pojedinu epizodu, isto tako i za bliskost. Pri ocenjivanju treba biti konzervativan, što znači da ne treba dati poen za datu temu u datoj epizodi ako nema jasnog i eksplicitnog pokazatelja da tema postoji u epizodi. Onaj ko skoruje mora paziti da ne unosi sam nešto u priču. Treba da izbegava kliničke zaključke ili širenje van onoga što je subjekt rekao. Može da se izračuna i ukupan skor kroz sve epizode. Poželjno je da dve osobe nezavisno skoruju i da se njihove procene koreliraju. 

Teme uticaja 

Uticaj obuhvata širok spektar psiholoških i motivacionih ideja, uključujući koncepte snage, moći, ekspanzije, ovladavanja, kontrole, dominacije, autonomije, separacije i nezavisnosti. Većina izveštaja o važnim autobiografskim iskustvima je u nekom stepenu formulisana u terminima uticaja, budući da subjekt priča o iskustvima važnim za njegov život, za njega, te je uobičajeno da njegova priča sadrži bar malo fokusiranja na sebe, uzdizanja sebe i sl. Ovo je naročito uobičajeno među savremenim stanovnicima zapadnih društava, prožetim etikom individualizma. Na primer, mnoge epizode prekretnice će se odnositi na to kako je osoba od zavisnosti stigla do samostalnosti. Postizanje autonomije u razvoju je veoma uobičajena tema među zapadnjacima, pogotovo srednjih klasa. Međutim, ono što se skoruje kao tema uticaja treba da bude iznad tipične retoričke ili autobiografske ekspresije, da izražava ovu temu snažno i u odnosu na kulturalne standarde. 

1. Ovladavanje sobom. Protagonist priče uspešno ovladava, kontroliše, uvećava ili usavršava self. Putem energičnog ili efektivnog postupka, misli ili iskustva, protagonist je u stanju da ojača, postane mudriji ili moćniji. Jedan od češćih oblika kojim se izražava ovladavanje sobom uključuje to da akter priče dostiže dramatični uvid u smisao ili značenje svog života – to može biti povećanje svesti o sebi ili povećanje razumevanja sebe koje pokreće realizaciju novih ciljeva u životu – značajan uvid u sopstveni identitet.  Drugi relativno čest način da se izrazi ovladavanje sobom je da protagonist doživi snažno uvećanu kontrolu nad svojom sudbinom nakon nekog događaja (razvod, odluka, gubitak,...)
Primeri za uvid: 

Čovek prihvata strašnu činjenicu da je alkoholičar;

Osoba kaže da je njen glavni cilj u životu da dostigne mudrost, što opisuje kao „ponovno stvaranje sebe kao bolje osobe“.

Žena dolazi do uvida da je njena životna misija umetnost. Daje otkaz, oprema atelje i nastoji da ostvari svoj san.

Nakon iskustva bliske smrti, čovek dolazi do novog shvatanja kvaliteta života. Nastoji da uspori, uživa više u svojoj porodici...

Primeri za kontrolu:

Razvod ženi daje slobodu da preuzme kontrolu nad sopstvenim životom.

Zavisnik koji stiče kontrolu nad sobom

Dijeta kojom se stiče kontrola nad telom

Situacije u kojima njen argument prevagne pri donošenju neke zajedničke odluke
2. Status/pobeda. Protagonist postiže visok status među svojim vršnjacima, kolegama i sl. tako što dobija neko priznanje ili pobeđuje na nekom takmičenju. Ovde je važna implikacija isticanje među drugima, uvek postoji intepersonalni i implicitno ili eksplicitno kompetitivni kontekst. Osoba pobeđuje. Događaji u kojima se prosto opisuje da je osoba nešto dobro ili uspešno izvela ne treba da se skoruju kao status/pobeda.
Primeri:

Devojka je izabrana za mis, student dobija specijalno priznanje za svoj uspeh na studijama, osoba dobija nagradu za izuzetna dostignuća, muzičar doživljava ovacije, fudbaler daje ključni gol koji timu donosi pobedu, pobeda u trci, advokat pobeđuje u parnici, osoba dobija visoku i značajnu poziciju u prestižnom poslu...

3. Postignuće/odgovornost. Osoba izveštava o značajnom uspehu u obavljanju nekog zadatka, posla, instrumentalnog cilja, oseća se ponosno, samouvereno, sposobno, uspešno u 1) prevazilaženju nekih važnih prepreka pri dostizanju ciljeva ili 2) preuzimanju velikih odgovornosti za druge ljude i prihvatanju uloga koje zahtevaju da osoba bude odgovorna za neke stvari ili ljude. Ovakva dostignuća se obično dešavaju u setingu postignuća, kao što su škola ili posao, pre nego u setingu međuljudskih odnosa. Ovde nije neophodno da osoba pobedi, važno je da ona teži da nešto uradi, da to uspeva da uradi, ili da preuzima odgovornosti u skladu sa visokim standardima. Postoji sličnost sa motivacijom za postignuće (dok status/pobeda ima više analogije sa motivacijom za moć).
Primeri:

Student mnogo radi na svom zadatku, satima ga doteruje i sl. dok ne postigne željeni kvalitet.
Dečak je uspeo da napravi kućicu na drvetu i zbog toga je jako ponosan.

Osoba je visoko produktivna.

Čovek koji je navikao na neuspehe doživljava poslovni uspeh, što podiže njegovo samopouzdanje.

Autor objavljuje prvu knjigu.

Sredovečna majka razmišlja o svojoj deci koja su otišla na koledž i zaključuje da je napravila odličan posao s njima kao majka. (Iako je ovde u pitanju interpersonalni, a ne instrumentalni zadatak, osoba izražava priču u terminima postignuća)

4. Osnaživanje. Subjekt dobija snagu, moć, postaje bolji ili plemenitiji kroz svoju povezanost sa nečim ili nekim većim i moćnijim od sebe. Ta sila koja daje moć je obično 1) bog, priroda, kosmos ili neka druga manifestacija više sile u univerzumu ili 2) visoko uticajni profesor, mentor, roditelj ili figura od autoriteta koja pruža kritičnu pomoć ili vođenje individui. 
Primeri:
Mnoga religiozna iskustva, kao kad osoba kaže da je osećala da joj se bog (ili neka viša sila) obratio ili joj pružio neko posebno iskustvo (npr. izuzetnu lepotu prirode u nekom trenutku i uživanje u njoj)

Psihoterapeut pomaže osobi da dobije uvid u život (može da se računa i kao ovladavanje sobom).

Osoba se oseća osnaženom zbog kontakta sa duhovnim vođom

Paranormalna iskustva (ali se ona retko pojavljuju u životnim pričama)

Nakon rođenja svoje sestričine, žena je osetila da „je život sila koja seže van našeg vremena na ovoj planeti“.

Teme bliskosti

Bliskost obuhvata psihološke i motivacione ideje koje se odnose na ljubav, prijateljstvo,  bliskost, deljenje, pripadanje, afilijaciju, jedinstvo, negovanje i td. Ona uključuje različite ljude koji se udružuju u tople, bliske, brižne i komunikativne relacije. 

5. Ljubav/prijateljstvo. Protagonist doživljava povećanje romantične ljubavi ili prijateljstva prema drugoj osobi. Ovo se odnosi prvenstveno na ljubav i prijateljstvo među vršnjacima, kao i na hetero ili homoseksualne veze ili platonska prijateljstva osoba istog i različitog pola. Ne uključuje negu i brigu kao u odnosu roditelja prema detetu. Iskustvo mora centralno da se tiče razvoja ljubavi ili prijateljstva u specifičnom odnosu. Ovo važi čak i ako se odnos na kraju okončao ili unazadio. Važno je da se spomene ljubav. Ako se govori o vezi, ali u terminima koji ne uključuju ljubav, to se ne kodira kao ljubav/prijateljstvo, kao ni kad događaj uključuje užitak ili zabavu u prisustvu partnera ili prijatelja.

Primeri: 

Dve prijateljice osećaju da su postale emocionalno bliskije nakon što su zajedno provele odmor.

Mladić je zaprosio devojku.

Žena opisuje kao vrhunac svog života svoju udaju za divnog čoveka.
Godišnjica

Medeni mesec

Poziv za izlazak koji je dugo očekivala od čoveka koji joj se dopadao

6. Dijalog. Osoba doživljava uzajamni i neinstrumentalni oblik komunikacije ili dijaloga sa drugom osobom ili grupom. Obično ovo ima formu razgovora među ljudima. Taj razgovor se posmatra kao događaj sam po sebi, ne kao sredstvo da se nešto postigne. Zato tu ne spadaju instrumentalne konverzacije koje se ne vode u svrhu zbližavanja, kao ni neprijatni i svadljivi razgovori kao što su neprijateljske rasprave ili razmena u kojoj ljudi izgleda da ne slušaju jedni druge. Razgovor ne mora da bude o posebno intimnoj temi, iako svakako može to da bude. Prijateljski razgovor o vremenu bi mogao da se kodira kao dijalog. Važno je da je komunikacija među protagonistima uzajamna, da nije neprijateljska i da se posmatra kao sama sebi cilj. Razgovor koji se vodi sa željom da se pomogne drugoj osobi (npr. savet, terapija) može da se kodira kao dijalog.
Primeri:

Sedeli smo jedni prema drugima i nabacivali ideje o tome o čemu se radi u komadu.

Sara i ja smo jedna drugoj pisale pisma celog leta.

Popili smo po čašu vina i vodili nezaboravan razgovor o ljubavi, roditeljima...
Moje iskustvo najviše tačke je istovremeno i tužno i radosno. Tužno jer mi je prijateljica rekla da ima rak. Radosno jer smo se jedna drugoj otvorile i to je bilo divno iskustvo.

Neverbalna komunikacija, razumevanje bez reči

Neki mogu da se skoruju istovremeno i kao ljubav/prijateljstvo (npr. razgovor sa majkom o problemima koje ima brat, tokom koga je osećala toplinu i bliskost)

7. Briga/pomoć. Osoba izveštava da je drugoj osobi pružila pomoć, brigu, negu, podršku, brinući o njenoj fizičkoj, materijalnoj, društvenoj ili emocionalnoj dobrobiti. Ne uključuje situacije u kojoj je osobi pomogao neko drugi, tj. na one u kojima se govori o primanju pomoći (to bi pre pripadalo osnaživanju u okviru uticaja).

Primeri

Rođenje deteta, usvajanje deteta, ali subjekat mora izraziti snažnu emocionalnu reakciju ljubavi, nežnosti, brige, radosti, topline i sl. Izveštaji o brizi o deci dok odrastaju, zadovoljavanju njihovih potreba i sl. Pružanje finansijske pomoći, pomoć kolegama, bračnom drugu, bratu ili sestri, prijatelju, pri čemu se pojavljuje emocionalni kvalitet brige o drugome; razvijanje empatije za druge, čak i ako nema specifičnog postupka u skladu s tim
8. Jedinstvo/zajedništvo. Dok ostale teme u vezi sa bliskošću govore o odnosu između protagonista i jednog ili više ljudi, tema jedinstva/zajedništva se odnosi na doživljaj sebe kao dela veće zajednice. Protagonista doživljava osećaj jedinstva, harmonije, sinhronizovanosti, zajedništva, pripadanja ili solidarnosti sa grupom ljudi, zajednicom ili čak celom ljudskom vrstom. Uobičajena manifestacija uključuje neko okupljanje porodice i prijatelja pri značajnim događajima, kada osoba doživljava snažna osećanja zato što su joj važne osobe koje su sa njom.

Još neki primeri:

Osećala sam toplinu, okružena prijateljima, osećala sam da sam bezuslovno voljena. (ovo nije ljubav/prijateljstvo jer ne govori o posebnom konkretnom prijateljstvu.)

Opis nekog kampovanja s prijateljima, pri čemu je naglasak na bliskosti grupe a ne na nekom posebnom prijateljstvu ili ljubavi

Neki opisi venčanja mogu biti skorovani i kao ljubav/prijateljstvo i kao jedinstvo/zajedništvo. (ljubav kao odnos među partnerima, porodica i prijatelji kao zajedništvo)
Narativni izveštaji o spasu i kontaminaciji
Kodiranje narativnih izveštaja ili autobiografskih scena za spas

Sekvenca „spasa“ je posebna narativna forma koja se pojavljuje u izveštajima o nekim važnim životnim scenama u životnoj priči osobe. U njoj očigledno loš ili emocionalno negativan događaj ili okolnost vodi ka očigledno dobrom ili emocionalno pozitivnom ishodu. Priča se kreće od negativne do pozitivne valence, loše vodi ka dobrom. Stoga je inicijalno negativno stanje „spaseno“ dobrim koje ga prati. Dosta je često u životnim pričama, u okviru različitih scena. 
Izvedene su četiri kategorije koje se kodiraju:

1. Izlaganje o spasu

2. Povećanje uticaja

3. Povećanje bliskosti

4. Izvorna briga

Prvi test: Izlaganje o spasu

Kada se skoruje poseban narativni izveštaj za spas, koder mora prvo odrediti prisustvo ili odsustvo izlaganja o spasu. Ako ga scena sadrži, daje se 1 poen i traže se ostale tri supkategorije. Ako ga ne sadrži, daje se 0 i ne traga se dalje u okviru te scene.

Suštinska karakteristika je kretanje u priči od prikazane negativne do prikazane pozitivne scene. Prvo se mora odrediti da li postoji negativno stanje ili situacija (obično se iskazuje u terminima emocionalnog stanja – straha, tuge, užasa, žalosti, stida, krivice, poniženja, besa..., a relevantno može biti i fizičko stanje – bol, bolest, povreda). Moguće je da autor ne izražava eksplicitno negativna osećanja, ali događaj je sam po sebi negativan (smrt prijatelja, razvod, veliki neuspeh, beda, zavisnost, otkaz...) u meri da sigurno provocira negativna osećanja ili bol. Treba odbaciti blage neprijatnosti ili negativna stanja (umor, nervoza, osoba zaturila ključeve, dobila ne baš sjajnu ocenu na ispitu i sl.), događaj mora da bude očigledno negativan. U životnim pričama to su često niske tačke ili prekretnice, ali moguće je da se ovakvi opisi pojave i u drugim scenama.
Drugo pitanje je da li nešto sledi nakon tog događaja. Ako sledi jasno pozitivan događaj ili stanje, možemo govoriti o spasu. Pozitivni događaji obično uključuju pozitivne emocije (radost, sreću, uzbuđenje, zadovoljstvo, ljubav...), ali i neke pozitivne kognitivne rezultate – npr. povećanje uvida u sebe, ili su takvi da očigledno pobuđuju pozitivna osećanja (bliske veze, pobeda, pomirenje, ozdravljenje, rast, učenje). Pozitivnost ovog događaja ne mora biti jednaka negativnosti prethodnog. Npr. smrt oca je snažno negativan događaj. Ako on u krajnjoj liniji dovede do neke vrste osnaživanja ličnosti, taj drugi događaj jeste pozitivan, iako njegova pozitivnost ne odgovara po intenzitetu negativnosti prvog događaja, niti može da poništi njegovu težinu. Ali to se ipak kodira kao spas. Ipak, drugi događaj mora biti jasno pozitivan. Koder ne treba da zaključuje o tome šta je autor rekao, autor mora jasno da opiše sekvencu spasa da bi se to kodiralo kao spas.
Kretanje od A do B može imati dve forme. A može da uzrokuje B (prema mišljenju subjekta) ili može jednostavno da mu neposredno prethodi. U prvom slučaju postoji kauzalni narativ – npr. razvod je osobu doveo do poboljšanja odnosa sa sopstvenom decom i sl. – kauzalni narativi govore o tome da se B ne bi dogodilo da se nije dogodilo A. U drugom slučaju A jednostavno vremenski neposredno prethodi B – npr. iza lošeg perioda nastupi dobar period, iza depresivne epizode sledi srećan događaj i sl. Ovde je veza temporalna i ne nužno kauzalna. Važno je da B sledi iza A vremenski u kontekstu životnih događaja, a ne nužno u redosledu pričanja.
Uobičajeni primeri su u kategorijama žrtvovanja, oporavka, rasta, učenja, unapređivanja. 

1. Žrtvovanje. Protagonista voljno prihvata ili trpi ekstremno negativno iskustvo da bi obezbedio neko pozitivno. Tipično se radi o dobrobiti druge osobe, iako i sama osoba može takođe da doživljava dobrobit. Npr. porođajni bolovi – rođenje divne bebe; godine teškog rada na slabo plaćenim poslovima – ušteđevina koja omogućuje školovanje dece

2. Oporavak. Osoba uspešno dolazi do pozitivnog stanja nakon što ga je izgubila, kao pri ozdravljenju, opstanku, oporavku, ponovnom sticanju nečega. Npr. bolest – izlečenje; depresija - ponovni pozitivan pogled na život; oporavak posle teške nezgode; uspešan rezultat tretmana alkoholizma
3. Rast. Negativno iskustvo vodi ka psihološkom ili interpersonalnom rastu, ispunjenju, aktualizaciji, osnaživanju i sl. Najčešće je B personalna ili psihološka dobrobit. Npr. smrt člana porodice – zbližavanje ostalih članova porodice; povreda – osoba uči da se oslanja na sebe; bila je usamljena kao dete, sada oseća da je zbog toga otpornija na nevolje; neuspešna ljubavna veza – osoba postaje asertivnija

4. Učenje. Osoba stiče novo znanje, mudrost, veštinu iz negativnog događaja. Slično je rastu, samo je ovde manje naglasak na psihološkim ili interpersonalnim benefitima, a više na instrumentalnim, ali postoji preklapanje. Primeri: surova kritika saradnika – osoba postaje bolji radnik; frustracija na poslu – osoba nauči da bude strpljivija; svađe s majkom – ona uči kako da bude bolja majka

5. Napredovanje. To je uopštena kategorija koja obuhvata ono što se ne uklapa u prethodne četiri. Primeri: loš posao – novi, bolji posao; Period haosa – period velike sreće; razvod – on postaje uspešan da bi bivšoj ženi dokazao svoju vrednost
Uvećanje moći: dobija se 1 poen ako transformacija uključuje dodatnu ličnu moć protagonista, ako dovodi do povećanja samopouzdanja, efikasnosti ili uvida u lični identitet, pri čemu mora biti eksplicitno iskazano da je u pitanju sekvenca spasa.
Uvećanje bliskosti. 1 se dobija ako transformacija vodi ka povećanju intenziteta ličnih relacija – ljubavi, prijateljstva, porodičnih veza itd.

Bazična briga – tu se dobija 1 ako transformacija uključuje suočavanje sa fundamentalnim egzistencijalnim pitanjima, npr. protagonist je lice u lice sa smrću ili nekom duhovnom dimenzijom života. Ovo su obično scene spasa koje uključuju snažnije i moćnije uticaje ili kvalitete nego ostale scene spasa.

Ove tri supkategorije funkcionišu kao bonus poeni, dodaju se na poen koji se već daje za izlaganje o spasu. Ne treba ih olako davati, već samo ako je neko povećanje intenziteta u ovim oblastima očigledno pridodato kao značenje scene.
Sistem kodiranja sekvenci kontaminacije

Dobar ili pozitivan događaj u ovim scenama postaje loš ili negativan. Ono što je bilo dobro ili prihvatljivo postaje kontaminirano, uništeno, poništeno ili pokvareno. Negativnost uništava ili briše efekte prethodne pozitivnosti. Stvari mogu da se kreću od veoma dobrih do loših ili od jedva prihvatljivih do gorih. U nekom smislu ovo jeste suprotnost sceni spasa, ali ne u potpunosti, jer se u scenama spasa loš događaj obično ne poništava dobrim, dok u scenama kontaminacije loš događaj kvari prethodni dobar. Osoba ne može da se seti izdvojeno dobrog događaja, već ih se uvek seća u paru. Npr. muž je ošamario ženu i ona od tog događaja na ceo svoj brak, za koji je mislila da je dobar, gleda kao na loš. Rezultat toga što je dobar događaj pokvaren lošim je to da osoba dobar događaj priča u zaravnjenom afektivnom tonu i nekada je pri kodiranju teško odrediti koliko je dobar bio taj inicijalni događaj.

Promena dobrog u loše stanje zahteva dodir u vremenu i hronološku sekvencu, pri čemu opet nije važan redosled pričanja (nekad se prvo ispriča negativni događaj). Relacije između ovih događaja mogu biti suprotnost ili asocijacija. Nije nužno u pitanju kauzalni odnos. 

Primeri za suprotnosti

Osoba dobije poklon – poklon je ukraden

Bogatstvo – siromaštvo

Vodi u trci – padne, stigne poslednji

Oseća da je profesor poštuje – profesor je javno izgrdi

Primeri za asocijacije

Igrala se veselo u parku – ne može da pronađe roditelje

Dobije unapređenje – novi posao uključuje mnogo nevolja, svađa

konačno izgradili dobar bračni odnos – ostaju bez stana

Uobičajene su teme viktimizacije (fizičko ili verbalno zlostavljanje, krađa), izdaje (prevara od strane partnera, ispričane tajne), gubitka (značajnih drugih, posla, novca, imovine, samopoštovanja, poštovanja prema drugoj osobi), neuspeha (u školi, sportu, poslu, vezi), razočarenja (stvari se ne dešavaju kako je osoba očekivala), razočarenja u druge (npr. osoba koja predstavlja model za identifikaciju se ne ponaša dosledno svojim stavovima) bolesti ili povrede u negativnim događajima.

Prisustvo sekvence kontaminacije se kodira sa 1, čak i ako ona sadrži veći broj negativnih ishoda. Multipla kontaminacija – npr. venčanje koje je pokvareno lošom muzikom, pokazalo se da kamera nije radila, nisu došle neke važne osobe, mlada se naljutila zbog prisustva bivše devojke... – se, dakle, takođe kodira sa 1.
Sekvenca kontaminacije nije automatski označena pominjanjem smrti. Ako se pre toga ističe da je osoba koja je umrla bila značajan pozitivan uticaj, model za identifikaciju, ili ako smrt rezultuje u izrazito negativnim ishodima, onda to jeste scena kontaminacije.

